**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel: 42/520-500. Fax: 42/275-000. E-mail: tvonkph@tiszavasvari.hu

**Ügyiratszám: TPH/97-50/2020.**

**6/2020.**

**HATÁROZAT**

**- veszélyhelyzetben átruházott hatáskörben meghozott döntésről -**

**Tiszavasvári Város teljes közigazgatási területére vonatkozó, a 314/2012 (XI.8.) Korm. rendelet tartalmi követelményei és eljárásrendje alapján készített új településszerkezeti terv és leírás tervezetre, valamint helyi építési szabályzat és szabályozási terv**

**tervezetre vonatkozó a teljes eljárás véleményezési szakaszban**

**beérkezett vélemények, javaslatok elfogadásáról**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, **Tiszavasvári Város Önkormányzata Képviselő-testülete helyett átruházott hatáskörben eljárva,** az alábbi határozatot hozom:

1. Megismertem és elfogadom az új településszerkezeti terv és leírás tervezetre, valamint helyi építési szabályzat és szabályozási terv tervezetre vonatkozó teljes eljárás véleményezési szakaszban beérkezett véleményeket, észrevételeket az 1. mellékletben szereplő táblázat szerinti főépítészi és településtervezői szakmai kiértékelésben foglaltak szerint, a környezeti értékelés munkarészre vonatkozó véleményekkel együtt.

2. Felkérem a Településtervezőt és a Környezeti értékelés munkarész készítőjét arra, hogy a beérkezett véleményekben leírtak és a főépítészi és településtervezői kiértékelés szerint a településrendezési eszközök tervezete és kapcsolódó munkarészei javításra kerüljenek.

3. Nem támogatom a 0192/23 és 0193/1 hrsz, valamint a volt Shell benzinkút és a körüli ingatlanok vonatkozásában a közút szélesítését további vizsgálatok hiányában.

4. Felkérem a Településtervezőt, hogy az 55. sz. módosítás (Görbe-tó) és 141. sz. módosítás esetén vegye figyelembe a SZSZBMKH KTF Komplex Engedélyezési, Természetvédelmi és Nyilvántartási Osztály 918-3/2020. iktsz.-ú véleményében foglaltakat, mely szerint a vízgazdálkodási terület helyett "Tk" természetközeli területbe történő sorolás megtörténjen.

5. A javított településrendezési eszközök tervezetét a kapcsolódó munkarészekkel együtt megküldöm végső szakmai véleményezésre az állami főépítésznek a záró szakmai véleményének megkérése céljából.

6. Jelen döntésről tájékoztatom a megbízott főépítészt, a megbízott településtervezőt, és a környezeti értékelés munkarész készítőjét.

**INDOKOLÁS**

A Város teljes közigazgatási területére vonatkozó új településszerkezeti terv és leírás, valamint új helyi építési szabályzat és szabályozási terv készítése folyamatban van. Az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI.8.) Korm. rendelet (továbbiakban: Korm. rendelet) 37. § előírása szerint a településrendezési eszközök kidolgozása előtt a teljes eljárás előzetes tájékoztatási szakasz és kapcsolódó egyéb véleményeztetések lefolytatásra kerültek.

Az új Településfejlesztési Koncepció a 307/2019. (VIII.29.) Kt. számú határozattal jóváhagyásra került, mellyel párhuzamosan a településszerkezeti terv és leírás tervezet, valamint helyi építési szabályzat és szabályozási terv tervezet (továbbiakban együtt: településrendezési eszközök tervezet) kidolgozása megtörtént, valamint a Korm. rendelet alapján előírt szükséges alátámasztó javaslat munkarészek is elkészültek. A Településfejlesztési Koncepcióhoz és a településrendezési eszközök tervezetéhez közös megalapozó vizsgálat készült.

A Korm. rendelet 38. § (2) előírása szerint a településrendezési eszközök tervezetének és kapcsolódó munkarészeinek teljes eljárás véleményezési szakaszában történő véleményeztetését 2019. decemberben megkezdtük. A Korm. rendelet 38.§ (2) bekezdés b-c) szerint az eljárásban való részvételi szándékáról nyilatkozó államigazgatási szervekkel, a tájékoztatást adó érintett területi, települési önkormányzattal, továbbá egyéb érintett szervekkel, kezelőkkel, üzemeltetőkkel történő véleményeztetés megtörtént. Az új településrendezési eszközök tervezetének kiegészítésére volt szükség két beavatkozási ponton, egyrészt az ipari park kialakítás érdekében, továbbá a 6659. hrsz és kapcsolódó területen történő parkoló kialakítás érdekében. Ezen kiegészített dokumentáció is véleményeztetésre került.

Mindkét eljárásban a beérkezett vélemények, észrevételek, valamint azok főépítészi és településtervezői szakmai kiértékelő táblázata a határozat 1. mellékletét képezi.

A kulturális örökség védelmével kapcsolatos szabályokról szóló 68/2018. (IV.9.) Korm. rendelet 83. § előírása szerinti örökségvédelmi hatástanulmány is elkészült. A munkarész véleményeztetése megtörtént, a beérkezett vélemények, észrevételek, valamint azok főépítészi és településtervezői szakmai kiértékelő táblázata a határozat 1. mellékletét képezi.

A településrendezési eszközök tervezetének a Korm. rendelet 38.§ (2) bekezdés a) pontban előírt, a teljes eljárás véleményezési szakaszban történő társadalmasítása szintén megtörtént – többek között - a 2019. december 17-én megtartott lakossági fórumon. A partneri vélemény, észrevétel hiányában az új településrendezési eszközök tervezetéhez kapcsolódó partnerségi egyeztetés lezárása megtörtént a Képviselő-testület 32/2020. (II.13.) Kt. határozatával.

A Város teljes közigazgatási területére vonatkozó új településrendezési eszközök tervezetéhez kapcsolódóan a 2/2005 (I.11.) Korm. rendelet előírása szerinti tartalommal és eljárásrendben véleményeztetett környezeti értékelés munkarész is elkészült, mely a terv önálló munkarésze. A határozat 1. melléklete tartalmazza a környezeti értékelés munkarészhez beérkezett véleményeket, észrevételeket, valamint azok főépítészi és településtervezői szakmai kiértékelő táblázatát is.

A Korm. rendelet 38. § és a 2/2005. (I.11.) Korm. rendelet szerinti jogszabályokban előírt határidő lejártát követően a tervezetekre beérkezett véleményeket, észrevételeket a mb. főépítész a településtervező bevonásával szakmailag kiértékelte, és megoldási javaslatokat tett. Az eljárások során beérkezett vélemények, észrevételek és a kiértékelő táblázat a határozat 1. mellékletét képezi.

A teljes eljárás véleményezési szakasza a vélemények megismerésével és elfogadásával, illetve el nem fogadásával kerül lezárásra.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében: **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**Fentiek alapján a kialakult járványügyi helyzetre való tekintettel a rendelkező részben foglaltak szerint döntöttem.**

Tiszavasvári, 2020. március 27.

**Szőke Zoltán**

**polgármester**